Illum l-ambaxxaturi tal-UE qablu dwar mandat lill-presidenza biex tinnegozja mal-Parlament Ewropew regoli ġodda bil-għan li jiżguraw tranżizzjoni bla xkiel għall-approvazzjoni tat-tip ta' vetturi bil-mutur, kif ukoll ta' sistemi, komponenti u unitajiet tekniċi separati maħsuba għal dawn il-vetturi, meta r-Renju Unit joħroġ mill-UE. It-test maqbul jippermetti lill-manifatturi tal-vetturi bil-mutur, is-sistemi, il-komponenti u l-unitajiet tekniċi separati li għandhom approvazzjoni tat-tip tar-Renju Unit biex jiksbu l-approvazzjoni tat-tip tal-Unjoni (jiġifieri approvazzjoni tat-tip mogħtija minn awtorità tal-approvazzjoni minn wieħed mill-UE27), ladarba l-applikazzjoni għall-approvazzjoni tat-tip tal-Unjoni ssir qabel il-ħruġ tar-Renju Unit mill-UE. L-abbozz ta' regolament jistabbilixxi l-kundizzjonijiet għall-ksib ta' approvazzjoni tat-tip tal-Unjoni u l-effetti tiegħu fuq it-tqegħid fis-suq, ir-reġistrazzjoni jew id-dħul fis-servizz ta' tali vetturi, sistemi, komponenti u unitajiet tekniċi separati. Dan jiddikjara wkoll li l-awtorità li toħroġ l-approvazzjoni tat-tip tal-Unjoni ser tassumi r-responsabbiltà għall-konformità waqt is-servizz, it-tiswija u l-informazzjoni dwar il-manutenzjoni u sejħiet lura potenzjali anke għal vetturi, sistemi, komponenti u unitajiet tekniċi separati li jitqiegħdu fis-suq abbażi tal-approvazzjoni tat-tip tar-Renju Unit. Il-vetturi ta' tmiem is-serje, is-sistemi, il-komponenti u l-unitajiet separati li ġew prodotti abbażi tal-approvazzjoni tat-tip tar-Renju Unit, fejn dan sar invalidu b'riżultat tal-għoti tal-approvazzjoni tat-tip tal-Unjoni, ser ikunu jistgħu jitqiegħdu fis-suq, jiġu rreġistrati jew jiddaħħlu fis-servizz sad-data tal-ħruġ tar-Renju Unit mill-UE. Passi li jmiss Il-Presidenza issa ser tibda n-negozjati mal-Parlament Ewropew bil-għan li jintlaħaq ftehim dwar ir-regolament propost fl-ewwel qari ladarba l-Parlament ikun iffinalizza l-pożizzjoni tiegħu, li hija mistennija sal-aħħar ta' din is-sena.